title: Caracter biolochico
text: Iste articlo tracta sobre o caracter como atributo dende a perspectiva d'a biolochía. Pa atros usos de caracter se veiga Caracter (desambigación).
  
  En biolochía sistematica, se diz caracter a un atributo fenotipico heredable que tiene función y que, por ixo, ye una unidat evolutiva. A heredabilidat ye una condición sine qua non pa que un atributo se pueda incluir en a descripción d'un taxón de sers vivos. A comparanza de caracters homologos ye una d'as bases d'o metodo comparativo que s'aplica en biolochía sistematica y, más que más, en l'analís filochenetico.
  
  Pa definir un caracter biolochico s'ha de definir tamién os diferents estaus d'o caracter que se puede trobar. Por eixemplo, o caracter "color de uellos" en o ser humano va necesariament ligau a os diferents estaus posibles; color marrón, azul y verda, variacions posibles sin as quals no tendría sentiu considerar-lo.
  
  Porque ye necesario que i haiga diversidat pa poder considerar un caracter como tal, se fa necesario diferenciar entre caracters qualitativos y quantitativos. O color de uellos, en iste caso, sería un caracter biolochico qualitativo, pero existe belatros que pa poder-los describir cal que se puedan contar u mesurar; os quantitativos. En os caracters quantitativos i hai diferencia entre individuos, y pa fer una descripción y comparanza d'os suyos estaus se fa necesario recurrir a intervalos de variación u a parametros estatisticos como a media y a varianza.
  
  Tipos de caracters biolochicos 
  
  Entre os caracters biolochicos, seguntes  a suya posición evolutiva, se i puet considerar os siguients:
  
  Apomorfia: Ye un atributo evolutivament novedoso, por a qual cosa ye caracteristico d'un clado u grupo monofiletico d'organismos. As apomorfias pueden trestallar-se a la suya vegada en:
  Autapomorfias: quan o caracter no amaneix si que en un solo grupo u taxón.
  Sinapomorfias: quan o caracter ye compartiu por más d'un taxón.
  Plesiomorfia: Ye una caracteristica primitiva u ancestral que define un grado u grupo parafiletico d'organismos.
  Simplesiomorfia: Quan ixa plesiomorfia la comparten más d'un clado u taxón.
  Homoplasia: Ye un cambeo evolutivo pareixiu u analogo, adquiesto de forma independient por dos u más grupos y que de conchunta puede considerar-sen un grupo polifiletico. A la suya vegada, se puet tractar de:
  Paralelismo: Si o cambeo ye paralelo, propio de dos grupos filocheneticament amanaus.
  Converchencia: Si o caracter ye evolucionau independientment en grupos filocheneticament aluenyaus.
  
  Se veiga tamién 
  
  Diverchencia evolutiva.
  Homolochía (biolochía).
  Analochía (biolochía).
  
  Morfolochía comparada d'organismos
  Biolochía sistematica